《观柳殿丞家藏竹柏图》
宋代·郭祥正

君实名卿孙，妙画箧所聚。壁间四幅画，收尽苍洲趣。

瘦柏盘大石，雪霜迥不惧。举斧挥栋材，未辨在缣素。

离披老竹梢，直裂见枯处。凤凰欲来巢，俯视犹屡顾。

壮观殊未已，白日去还暮。愁怀起窗壁，注目乱烟雾。

烦君灯烛张，免我颜色沮。乃知顷刻意，直有千载寓。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。